આપણું પદ્ય સાહિત્ય તપાસશો તો નજરનાં બાણ કે નયન કટારીથી ઘાયલ થયેલા કૈંક મળી આવશે. થોડા સમય પહેલા ‘અખીયોં સે ગોલી મારે’ એવી નારીની પ્રજાતિ પણ મળી આવી હતી. પણ એ બધા ડોકટરોને ઘરાકી થાય કે પેલા સર્વેક્ષણ માટે ક્વોલીફાય થાય એવા કિસ્સાઓ નથી. ઉપર જણાવ્યું એમ લવિંગની લાકડી અને ફૂલનાં દડૂલિયાની કલ્પના બરોબર છે, પરંતુ જયારે લડાઈ થાય ત્યારે સ્ત્રીઓ પાસે લોખંડ કેરી સાણસી, લાકડા કેરું વેલણ કે પછી તાવેથા કેરું તીર હાથવગું હોય છે. લોખંડના હોવા છતાં સાણસી અને તાવેથા રોજ વપરાતા હોવાથી એ વાગવાથી ધનુરનાં ઇન્જેક્શન નથી લેવા પડતા. એવી જ રીતે વેલણ રોજ રસોઈમાં વપરાતું હોવાથી એ એડીબલ હોય છે, અને વેલણ વાગવાથી પણ પુરુષને ઇન્ફેકશન નથી થતું. આ સ્ત્રીઓની પુરુષો પ્રત્યેની કુણી લાગણી દર્શાવે છે